b'\n_START_ARTICLE_\nL\'esperan\xc3\xa7a del condemnat a mort\n_START_SECTION_\nDescripci\xc3\xb3\n_START_PARAGRAPH_\nLes successives representacions mostren una taca que va canviant de color d\'acord amb les transformacions d\'una l\xc3\xadnia negra en un espai omplert d\'esquitxades i regalims de pintura. La l\xc3\xadnia mira de descriure una forma que no arriba a completar-se, com inesperadament interrompuda, en un tr\xc3\xa0gic paral\xc2\xb7lelisme amb la vida truncada del jove activista._NEWLINE_Aquesta obra es va realitzar el 1974, ja al final de la vida art\xc3\xadstica. R\xc3\xa0pid, segur, m\xc3\xbaltiple, el tra\xc3\xa7 de Mir\xc3\xb3 parteix del subs\xc3\xb2l, la realitat, per enlairar-se a l\'horitz\xc3\xb3, al futur. Mir\xc3\xb3 sap que cada tra\xc3\xa7 li planteja un enigma; la seva tasca com artista sempre ha estat la mateixa: en paper, en tela, en cart\xc3\xb3, fusta o escultura; omple l\'espai de signes que donen sentit a l\'obra i el buida d\'aparen\xc3\xa7a. Per la seva ess\xc3\xa8ncia mateixa cada obra planteja un esdevenir constant d\'una percepci\xc3\xb3, proposa una percepci\xc3\xb3 del m\xc3\xb3n en un vocabulari pl\xc3\xa0stic - \xc3\xa9s a dir, reformular la percepci\xc3\xb3 del m\xc3\xb3n-. \xc3\x89s certament la millor definici\xc3\xb3 de l\'artista, i d\'una manera particular de l\'artista d\'avantguarda._NEWLINE_Mir\xc3\xb3 en la seva maduresa vol allunyar-se de les f\xc3\xb3rmules del seu vocabulari per assolir l\'expressi\xc3\xb3. Les pintures es caracteritzen per grafismes gruixuts, tra\xc3\xa7ats amb una sola alenada, sense rebutjar les formes Mir\xc3\xb3, sin\xc3\xb3 que simplificant el gest. S\'imposa cada cop m\xc3\xa9s la creixent import\xc3\xa0ncia del buit. Mir\xc3\xb3 arriba al m\xc3\xa0xim grau de dificultat quan es planteja suggerir una imatge po\xc3\xa8tica, creant tensi\xc3\xb3, expressant, un determinat estat d\'\xc3\xa0nim amb els m\xc3\xadnims recursos. Per aix\xc3\xb2 cada cop utilitza formats m\xc3\xa9s grans, que malgrat l\'est\xc3\xa0tica, semblen crear dinamismes.\n_START_SECTION_\nContext i influ\xc3\xa8ncies\n_START_PARAGRAPH_\nMir\xc3\xb3 va pintar aquestes obres de gran format (aix\xc3\xad com Blau II) influenciat i sota la impressi\xc3\xb3 de la seva estada als Estats Units. Els Action Paintings de Jackson Pollock i de l\'expressionisme abstracte de Robert Motherwell i Mark Rothko s\xc3\xb3n clares influ\xc3\xa8ncies per Mir\xc3\xb3, tot i que les formes de Mir\xc3\xb3 no s\xc3\xb3n figures abstractes, sin\xc3\xb3 que resten fidels a la naturalesa, font de la seva inspiraci\xc3\xb3_NEWLINE_En el m\xc3\xb3n de l\'art es va produir un gran desenc\xc3\xads a conseq\xc3\xbc\xc3\xa8ncia de la cat\xc3\xa0strofe de la segona guerra mundial i les atrocitats que es van produir, que deixaven una societat que havia posat la ci\xc3\xa8ncia i el seu progr\xc3\xa9s per el desenvolupament de la bomba at\xc3\xb2mica i que havia acabat per ser governada de nou per les classes conservadores. L\'art passava de ser un valor de gaudi per convertir-se en valor de consum. Com a reacci\xc3\xb3 d\'aquesta posici\xc3\xb3 acomodada, molts s\xc3\xb3n els artistes que s\'inclinen a experimentar en formes m\xc3\xa9s expressives. Una de les grans figures de l\'expressionisme fou Motherwell (1915-1991), qui va pintar una de les seves obres m\xc3\xa9s famoses amb una llarga serie Elegia a la Rep\xc3\xbablica Espanyola (1955-1960). L\'elecci\xc3\xb3 del tema suggereix una pintura "subjectiva" de la realitat (molt m\xc3\xa9s indirecta que el Guernica de Picasso). Apareixen als Estats Units grans artistes de la pintura expressionista abstracta, com Pollock, Franz Kline o de Kooning amb una pintura en\xc3\xa8rgica i gestual, aix\xc3\xad com Rothko qui va prescendir de la pintura figurativa. S\'introdueixen els conceptes iniciats en el cubisme amb l\'experimentaci\xc3\xb3 de l\'espai. La pintura esdev\xc3\xa9 una pantalla per a les meditacions de l\'espectador._NEWLINE_La fascinaci\xc3\xb3 de Mir\xc3\xb3 per l\'art Japon\xc3\xa9s i el master SengaiGibon van influenciar molts dels artistes abstractes europeus i americans del moment. La simplicitat intrigant de l\'obra de Sengai, que combina formes geom\xc3\xa8triques amb textos verticals va causar un fort impacte en Mir\xc3\xb3, qui va iniciar un vocabulari de signes propis, els quals Mir\xc3\xb3 va experimentar el gran poder visual crom\xc3\xa0tic que suposaven posar a l\'espectador davant de tres grans formats, una combinaci\xc3\xb3 no nom\xc3\xa9s d\'obres per separat, sin\xc3\xb3 d\'oferir un nou camp visual que omple completament a l\'espectador (TATE) Es produeix una forta relaci\xc3\xb3 entre mitjans escassos i l\'impacte dram\xc3\xa0tic TAT)_NEWLINE_En el moment en qu\xc3\xa8 Mir\xc3\xb3 va pintar L\'esperan\xc3\xa7a del condemnat a mort, ens trobem amb una Europa post-maig 68, reivindicativa i descontenta i, alhora trobem que l\'Estat espanyol veu com agonitza la dictadura del General Franco. Al mateix temps trobem un Joan Mir\xc3\xb3 plenament reconegut i que a m\xc3\xa9s es troba amb plenes capacitats per tal de cercar nous camins creatius. Mir\xc3\xb3 havia visitat el Jap\xc3\xb3, on hi havia fet diverses exposicions. L\'orientalisme sempre represent\xc3\xa0 per a Mir\xc3\xb3 una font d\'on rebre influ\xc3\xa8ncies. Altres artistes miraven en aquests moments cap al m\xc3\xb3n africanista \xe2\x80\x94Picasso \xe2\x80\x94, ell decideix mirar cap a un altre m\xc3\xb3n complex conceptualment._NEWLINE_Mir\xc3\xb3 ha estat definit com el "catal\xc3\xa0 internacional", que va patir un exili intern per culpa de Franco: un artista pol\xc3\xadtic, surrealista d\'avantguarda i modernista._NEWLINE_El mateix Mir\xc3\xb3 manifesta que l\'artista \xc3\xa9s una "persona amb una responsabilitat c\xc3\xadvica especial, la seva veu ha de parlar per al silenci, i la seva obra per a l\'emancipaci\xc3\xb3", entenia que la seva obra tenia l\'obligaci\xc3\xb3 de promoure, de reivindicar, parlar, estar al servei de l\'home\n_START_SECTION_\nAn\xc3\xa0lisi\n_START_PARAGRAPH_\nMir\xc3\xb3 express\xc3\xa0 el seu sentiment davant la injust\xc3\xadcia amb les eines que tenia al seu abast: la pintura. Amb el gest tens, que delimita un cercle que la mort no permetr\xc3\xa0 que s\'acabi de tancar, Mir\xc3\xb3 intenta transmetre a l\'espectador la tensi\xc3\xb3 i la crispaci\xc3\xb3 del moment. En aquells moments hi hagu\xc3\xa9 un fort moviment social en contra de la seva execuci\xc3\xb3. De fet fou un dels \xc3\xbaltims tocs de for\xc3\xa7a del franquisme. Mir\xc3\xb3 es manifesta contra aquesta situaci\xc3\xb3. No era justa la pena imposada a Salvador Puig Antich. Joan Mir\xc3\xb3, molt comprom\xc3\xa8s en aquest moment de canvi contra la dictadura, ja havia fet el cartell a favor de la Declaraci\xc3\xb3 Universal dels Drets Humans el mateix 1974._NEWLINE_Comprom\xc3\xa9s en aquest punt d\'inflexi\xc3\xb3 que a m\xc3\xa9s coincideix en la seva recta final del seu proc\xc3\xa9s creatiu. La for\xc3\xa7a gestual i la influ\xc3\xa8ncia de l\'orientalisme crom\xc3\xa0tic i compositiu, ajuden a Mir\xc3\xb3 a transmetre el missatge: El drama de Salvador Puig Antich._NEWLINE_El cantautor Raimon, en parlar de la s\xc3\xa8rie, comenta: \xc2\xabQuan vaig veure la retrospectiva del Grand Palais del 1968 vaig quedar impressionat. A l\'obra tardana de Mir\xc3\xb3, quan ja sent la mort a prop, hi ha molt negre, i m\xc3\xa9s tard trobar-se amb tot aquest blanc va ser molt emocionant. \xc3\x89s una obra que et deixa susp\xc3\xa8s en un m\xc3\xb3n d\'una gran profunditat, va a l\'arrel del dolor per l\'execuci\xc3\xb3 de Puig i Antich. I tamb\xc3\xa9 em va impressionar molt la fotografia que li va fer Catal\xc3\xa0 Roca assegut davant el tr\xc3\xadptic. Al mateix temps que s\'enfronta a la seva pr\xc3\xb2pia expressi\xc3\xb3 de la mort, al t\xc3\xadtol hi apareix la paraula esperan\xc3\xa7a. Mir\xc3\xb3 em va captivar quan anava a l\'institut, molt abans de coneixe\'ns, i que fes les portades de dos dels meus discos\xc2\xbb\n_START_SECTION_\nPintura i pena de mort\n_START_PARAGRAPH_\nDiversos artistes han fet servir la seva obra com a instrument de protesta al llarg de la hist\xc3\xb2ria de l\'art. Una de les obres m\xc3\xa9s representades de tota la hist\xc3\xb2ria de l\'art \xc3\xa9s l\'execuci\xc3\xb3 de Jesucrist (Crucifixi\xc3\xb3 de Jes\xc3\xbas)._NEWLINE_Mir\xc3\xb3 va ser catalogat durant molt temps com artista surrealista, de formes on\xc3\xadriques i infantil, per\xc3\xb2 les tesis m\xc3\xa9s actuals reivindiquen a un Mir\xc3\xb3 comprom\xc3\xa8s pol\xc3\xadticament, amb Catalunya, amb la democr\xc3\xa0cia, i a favor del moviment antifranquista._NEWLINE_Les tres pintures estan dominades per una l\xc3\xadnia que cau amb resignaci\xc3\xb3 indecisa, garavots de color com si fossin mem\xc3\xb2ries del passat, a trav\xc3\xa9s d\'un gest brusc de pintura._NEWLINE_Amb similituds amb el tr\xc3\xadptic tamb\xc3\xa9 de Pintura mural per a la cel\xc2\xb7la d\'un solitari (1968), ens trobem amb un artista reivindicatiu, que no tolera cap concessi\xc3\xb3, descarta tot gest amable i es limita a provocar la tensi\xc3\xb3 mitjan\xc3\xa7ant el tra\xc3\xa7 del seu pinzell en la pintura mural. En els \xc3\xbaltims anys sobretot, Mir\xc3\xb3 no va fer cap mena de concessi\xc3\xb3, sempre mantenint la capacitat de rebel\xc2\xb7lia, exercint la destrucci\xc3\xb3 brutal de c\xc3\xa0nons art\xc3\xadstics com conservadors i burgesos, per tal d\'assolir un univers pl\xc3\xa0stic m\xc3\xa9s esperan\xc3\xa7ador.'